b'\n_START_ARTICLE_\nPiccadilly\n_START_PARAGRAPH_\nPiccadilly este una din str\xc4\x83zile importante din partea central\xc4\x83 a Londrei, exist\xc3\xa2nd \xc3\xaentre Hyde Park Corner, la vest, p\xc3\xa2n\xc4\x83 la Piccadilly Circus, \xc3\xaen est. Picadilly se g\xc4\x83se\xc8\x99te complet \xc3\xaen ora\xc8\x99ul Westminster (City of Westminster). Strada este, de asemenea, parte a drumului A4, a doua cea mai important\xc4\x83 arter\xc4\x83 vestic\xc4\x83 a Londrei. Saint James\'s se g\xc4\x83se\xc8\x99te la sudul sec\xc8\x9biunii estice a str\xc4\x83zii, \xc3\xaen timp ce sec\xc8\x9biuniea sa vestic\xc4\x83 are construc\xc8\x9bii doar pe partea sa nordic\xc4\x83, av\xc3\xa2nd un park, Green Park, pe partea sa sudic\xc4\x83. Zona sa nordic\xc4\x83 este Mayfair._NEWLINE_Piccadilly este faimoas\xc4\x83 \xc8\x99i pentru g\xc4\x83zduirea sediului central al magazinelor Fortnum & Mason, sediului Academiei regale de arte, a hotelului Ritz (The Ritz Hotel) \xc8\x99i a libr\xc4\x83riei Hatchards.  Piccadilly Simpsons, c\xc3\xa2ndva unul dintre cele mai faimoase magazine de haine din Marea Britanie, \xc8\x99i-a \xc3\xaenceput prezen\xc8\x9ba \xc3\xaen zon\xc4\x83 \xc3\xaen anii 1930, dar a fost \xc3\xaenchis \xc3\xaen 1999, iar \xc3\xaen loca\xc8\x9bia sa ini\xc8\x9bial\xc4\x83 se g\xc4\x83se\xc8\x99te cunoscuta libr\xc4\x83rie  Waterstone\'s.\n_START_SECTION_\nIstoric\n_START_PARAGRAPH_\nP\xc3\xa2n\xc4\x83 \xc3\xaen secolul al 17-lea, strada a fost cunoscut\xc4\x83 sub numele de Portugal Street. Numele de Piccadilly a fost folosit datorit\xc4\x83 unui croitor, numit Robert Baker, care a avut un magazin pe strada Strand, la sf\xc3\xa2r\xc8\x99itul secolului al 16-lea \xc8\x99i \xc3\xaenceputul secolului al 17-lea. Acest croitor a devenit bogat pentru c\xc4\x83 a f\xc4\x83cut \xc8\x99i v\xc3\xa2ndut foarte multe gulere rigide cu margini dantelate (numite piccadill, picadils ori pickadils), care erau foarte la mod\xc4\x83 \xc3\xaen acea vreme. Cu o parte a averii sale acumulate, \xc3\xaen 1612, Baker a cump\xc4\x83rat o por\xc8\x9biune mare de teren, care era atunci situat \xc3\xaen afara ora\xc8\x99ului, tras\xc3\xa2nd pentru prima dat\xc4\x83 traiectoria viitoarei str\xc4\x83zi \xc8\x99i \xc3\xaencep\xc3\xa2nd imediat construirea unei case familiale foarte mare, cunoscut\xc4\x83 ast\xc4\x83zi ca Piccadilly Hall._NEWLINE_Strada Piccadilly a secolului 21 nu mai este una din principalele st\xc4\x83zi comerciale ale Londrei, a\xc8\x99a cum obi\xc8\x99nuise s\xc4\x83 fie pentru o bun\xc4\x83 bucat\xc4\x83 de vreme, \xc3\xaen ciuda existen\xc8\x9bei a numeroase magazine faimoase. Hotelul Ritz se g\xc4\x83se\xc8\x99te pe strad\xc4\x83, \xc3\xaempreun\xc4\x83 cu alte hoteluri luxoase. Exist\xc4\x83 de asemenea ni\xc8\x99te cl\xc4\x83diri cu birouri \xc8\x99i apartamente luxoase. Piccadilly r\xc4\x83m\xc3\xa2ne, \xc3\xaencep\xc3\xa2nd de la crearea sa, una dintre cele mai largi \xc8\x99i mai drepte str\xc4\x83zi din Londra.\n_START_SECTION_\nFic\xc8\x9biune\n_START_PARAGRAPH_\nMulte dintre romanele lui P.G. Wodehouse utilizeaz\xc4\x83 zona str\xc4\x83zii Piccadilly ca un fundal pentru desf\xc4\x83\xc8\x99urarea ac\xc8\x9biunilor lor av\xc3\xa2nd drept personaje oameni boga\xc8\x9bi \xc8\x99i nec\xc4\x83s\xc4\x83tori\xc8\x9bi din perioada interbelic\xc4\x83 a secolului al 20-lea.  Printre prezen\xc8\x9bele cele mai notabile se num\xc4\x83r\xc4\x83 personajele lui Bertie Wooster din seria sa de povestiri Jeeves, prezent\xc3\xa2nd membri clubului Drones, respectiv personajul James Crocker din povestirea Piccadilly Jim._NEWLINE_\xc3\x8en romanul Dracula al lui Bram Stoker, Contele Dracula este proprietarul unei case situat\xc4\x83 pe Piccadilly._NEWLINE_\xc3\x8en romanele lui Dorothy L. Sayers, adresa lordului Petre Wimsey din Londra este 110a Piccadilly.  Num\xc4\x83rul 110a a fost ales ca un omagiu pentru Sir Arthur Conan Doyle, care utiliza adresa 221b Baker Street pentru celebrul s\xc4\x83u personaj Sherlock Holmes._NEWLINE_Edmund Cooper a scris \xc3\xaen 1963 povestirea \xe2\x80\x9eTimp mort \xc3\xaen Piccadilly\xe2\x80\x9d (\xc3\xaen englez\xc4\x83 "The Piccadilly Interval").'